Fire unge mænd knuste natten til onsdag en rude til tøjbutikken Jeff på Springvandspladsen i Hjørring og stjal ikke mindre end 42 t-shirts. - Der er vidner der ser de fire luske rundt og siden smadre ruden med en sten, fortæller vagtchef ved Nordjyllands Politi Bent Højgaard. - Så vores beredskabspatrulje i området og også en hundepatrulje kører derop og godt en times tid senere kan vi anholde fire unge, som har 42 t-shirts ved sig og faktisk erkender det hele, siger vagtchefen. Der er tale om to 15-årige fra Hjørring samt en 20-årig og en 23-årig, der begge er fra Hjallerup. De vil alle blive løsladt, når de onsdag er blevet afhørt og - i de yngste mænds tilfælde - forældre og myndigheder er blevet kontaktet.

Referat:
Tøjbutikken Jeff i Hjørring blev natten til onsdag udsat for indbrud.